समाजवादी पार्टी की प्रवक्ता पंखुड़ी पाठक ने प्रधानमंत्री नरेंद्र मोदी की पत्नी जसोदाबेन के स्वास्थ्य और सुरक्षा की कामना की है। लगे हाथ उन्होंने जसोदाबेन के कार एक्सिडेंट पर आशंका जताई है कि कहीं ये किसी की साजिश तो नहीं है। पंखुड़ी ने सोशल मीडिया पर ट्वीट किया है, “जसोदाबेन की सुरक्षा और स्वास्थ्य की कामना करती हूं। यह दुखद है कि वो उम्र के इस पड़ाव में भी अकेली रहकर सभी तरफ जा रही हैं और उदासी में जीवन गुजार रही हैं। उम्मीद करती हूं कि उन पर जानबूझकर किसी ने हमला नहीं किया होगा। अगर ऐसा हुआ होगा तो यह बहुत बड़ी त्रासदी होगी।” बता दें कि बुधवार (07 फरवरी) की सुबह जसोदाबेन राजस्थान में उस वक्त एक सड़क दुर्घटना का शिकार हो गईं, जब वो कोटा में एक शादी समारोह में शामिल होकर वापस गुजरात आ रही थीं। तभी उनकी इनोवा कार और एक ट्रक के बीच चित्तौड़गढ़ के पारसौली थाना इलाके में काटूंदा के पास टक्निकर हो गई। इस हादसे में उनके एक रिश्तेदार वसंतभाई मोदी की मौत हो गई।